Il lunis ai 31 di Zenâr dal 2005 Radio Onde Furlane e à tornât a vivi i siei vincjecinc agns di radio cuntun speciâl che al à fat scoltâ lis vôs che a àn segnât la sô storie. Tun panorame radiofonic regjonâl che tai ultins agns al è mudât in maniere penze, fâ fieste pai 25 agns di trasmissions al è stât un risultât che pôcs a puedin svantâ. La radio e à intai soi archivis une schirie di speciâi, là che si puedin sintî tocs di trasmissions che a àn fat la storie de radio, a tacâ dal 1980, an cuant che il so segnâl al è stât trasmetût pe prime volte. Ta chescj agns centenârs di personis a àn fevelât pai siei microfons fasint di Radio Onde Furlane un spazi libar, viert a cui che nol veve mût di fâsi sintî. In pratiche un toc di storie resinte di un Friûl partît dal daspò taramot cun tantis sperancis di rignuvîsi. E di fat Radio Onde Furlane e je stade la uniche emitente che e à dât spazi ancje aes vôs dismenteadis, dal Centri Sociâl ai moviments ecologjiscj, dai coletîfs artistics ai grups musicâi locâi, metint sù une sorte di rêt che e à dât vite a iniziativis tant che Usmis, i Trastolons, il ""Premi Friûl"", e po a produzions discografichis, imprescj informatics, concierts, colaborazions cun manifestazions tant che Festintenda, dibatiments e altris ancjemò, in graciis dal lavôr de cooperative che le gjestìs.